Aalto: Vihreät ei lähde hallitukseen, joka ei uudista perhevapaita

Vihreät on valmis neuvottelemaan tarkemmasta perhevapaamallista kaikkien puolueiden kanssa.

Perhevapaiden uudistaminen on oppositiopuolue vihreille yksi keskeinen kysymys seuraavalla vaalikaudella, arvioi puolueen puheenjohtaja Touko Aalto.

– En lähde sellaiseen hallitukseen, joka ei uudista perhevapaita, hän sanoo STT:lle.

Vihreät on valmis neuvottelemaan tarkemmasta perhevapaamallista kaikkien puolueiden kanssa. Aallon mukaan ensin pitää katsoa, millainen mandaatti eduskuntavaaleista saadaan ensi vuoden huhtikuussa.

– Jos kutsu käy hallitusneuvotteluihin, määrittelemme porukalla aika tarkasti, mitkä ovat reunaehtomme, hän sanoo.

Perhevapaauudistuksella Aallon vihreät haluaisi muun muassa vahvistaa naisten työmarkkina-asemaa ja eläkekertymiä, saada yhä useamman lapsen varhaiskasvatuksen piiriin ja päästä pois "kotiäitiyhteiskunnasta" sekä lisätä lasten mahdollisuutta läsnäoloon molempien vanhempien kanssa.

– Perhevapaiden uudistus on aivan keskeinen tasa-arvo- ja työllisyyskysymys, Aalto arvioi.

Myös suurimman oppositiopuolueen SDP:n puheenjohtaja Antti Rinne puolustaa naisten työllisyyden ja palkkatasa-arvon edistämistä sekä muun muassa lapsen oikeutta molempiin vanhempiin.

– Tälle (perhevapaa-)asialle tehdään jotakin, jos SDP on hallituksessa, vakuuttaa Rinne.

Vihreiden mallissa ansiosidonnaisista vanhempainvapaista merkittäisiin isälle 5 kuukautta ja äidille 5 kuukautta. Lisäksi 5 kuukautta vanhemmat saisivat jakaa haluamallaan tavalla.

SDP:n mallissa ehdotetaan muun muassa, että kumpikin vanhempi saisi 3 kuukauden ansiosidonnaisen vapaan (yhteensä 6 kuukautta), minkä lisäksi 6 kuukautta olisi mahdollista jakaa vanhempien kesken.